钦定古今图书集成/明伦汇编/官常典/第101卷 > 景恭王载圳
## 钦定古今图书集成/明伦汇编/官常典/第101卷 > 景恭王载圳

按《明外史》本传：世宗八子，长哀冲太子，次庄敬太子，
三子穆宗景恭王。载圳，世宗第四子。十八年，册立太
子，封穆宗裕王，载圳景王。其后太子薨，廷臣言裕王
次当立，帝以前两太子皆不永，迟之晚，信方士语，二
王皆不得见帝。载圳既与裕王并出邸，居处衣服无
别，载圳年少，无所与，左右相窥觊，语渐闻。三十八年
下旨，有“建帝立储”语。逾年，中允郭希颜失职家居，发
愤上书，用其语入疏中。时帝春秋高，恶闻立储君，且
已忘前谕，遂大怒，坐希颜妖言律斩。四十年令载圳、
之藩居安陆。四年薨。帝谓辅臣徐阶曰：“此子素谋夺
嫡，今死矣。”初，载圳、之藩多请庄田，部臣以帝意不测，
悉议给之。荆州沙市故不在请中，中使责市租，知府
徐学谟执不与。又取薪税于汉阳之刘家塥，推官吴
宗周持之，皆获谴。其他田土湖陂侵入者数万顷。王
无子，妃妾等还京师封除。